For tiden har byråd Filip Rygg (KrF) seperate møter med gruppelederne for alle partiene i bystyret. Temaet er Bybanen.

Som kjent har Frp, Ap og Høyre sine partiorgan vedtatt at Bybanen ikke skal gå langs Bryggen.

I samtalene som er ført med partiene så langt, får BA opplyst, er et tunnelinnslag i Vetrlidsallmenningen blitt luftet fra byrådets side - som et alternativ de muligens vil se på med nye øyner.

VELDIG KREVENDE

Konfrontert med opplysningene BA har fått fra kilder i kommunen, velger Rygg å bekrefte dem. Det samme gjør Aps fraksjonsleder i byggekomiteen Geir Dale, og Høyres gruppeleder Dag Skansen.

Da fagetaten la frem konsekvensutredningen for Bybanen til Åsane for snart et år siden, var tunnellinnslaget ved Vetrlidsallemenningen silt bort. I likhet med flere andre alternativer.

– Det er en veldig krevende tunnel, og det er en grunn til at den ble silt ut. Spørsmålet er om det ble sett nøye nok på, sier Rygg.

Fordelen med en tunnel der, er at da vil Bybanen få et stopp ved Torget som de andre tunnelalternativene mangler. I tillegg slipper man to underjordiske stasjoner, som er svært dyre å både bygge og drive.

Det som gjør tunnellinnslaget i Vetrlidsallmenningen krevende, er at den må gjennom et stykke med fredede kulturlag før den kommer i fast fjell, og den vil innebære et lite vakkert hull i en av byens flotte allmenninger.

Å gå gjennom kulturlagene innebærer fare for grunnvannsstanden, hvilket kan gi setningsskader i en omkrets på et par 100 meter. Og det innebærer en ødeleggelse av de fredet historisk materiale.

BEDRE ENN I FINNEGÅRDSGATEN

Et tunnellpåhugg mellom Kjøttbasaren og Finnegårdsgaten er også silt ut fra konsekvensutredningen. I en av tilleggsrapportene står det et tunnelpåhugg i Vetrlidsallmenningen er bedre fordi det sannsynligvis er større naturlig tilførsel av grunnvann til området som vil kunne være med på å dekke opp om eventuelle lekkasjer i anlegget.

Rygg vil ikke si noe om hvor aktuell denne løsniningen er. Men etter det BA får opplyst har ikke andre utsilte alternativer blitt luftet med gruppelederne i de ulike partiene.

Geir Dale sier at Arbeiderpartiet er åpne for å vurdere alternativer og eventuelt justerte tunnelløsninger.

– Målet til Arbeiderpartiet er å skjerme Bryggen for trafikk. Det kan være en mulighet å legge tunnelen ved Vetrlidsallmenningen, men jeg tror jeg det er problematisk. Da må man virkelig inn og grave med teskje, sier Dale.

Han mener at de andre tunnelløsningen, med stopp under Christies gate eller Peter Motzfelds gate, er mindre problematiske knyttet til graving i kulturlag enn Vetrlidsallmenning-alternativet.

SKAL UTREDES MER NØYE

Etter det BA får opplyst hadde fagetaten i Bergen aldri forestilt seg at motstanden ved å legge Bybanen langs Bryggen var så stor i det politiske miljøet i Bergen.

Det kan tjene som en forklaring på at byrådet nå lufter nye tunnelløsninger og bearbeidede versjoner av de som ble lagt frem i konsekvensutredningen. Tunnelalternativene, som fagetaten var pålagt å jobbe med, er rett og slett ikke godt nok utredet. Årsaken er at de regnet med at disse alternativene uansett ville havne i skuffen.

Høyres gruppeleder Dag Skansen bekrefter at han kjenner til at Vetrlidsallmenning-alternativet nå slippes løs som en prøveballong i det politiske miljøet.

– Jeg kan fra min side bekrefte at dette er luftet som en eventualitet, slik jeg kjenner til det. Høyres standpunkt er primært å unngå at Bybanen går over Bryggen. Dersom dette er en løsning som er relevant har den sine fordeler: Vi slipper å grave opp hele Kaigaten, og vi får en Bybanestasjon på Torget, som er det mest brukte kollektivstoppet i sentrum i dag.

– Men denne løsningen kan også ha noen ulemper. Blant annet vil vel også dette være i fredet bygrunn og svært komplisert, føyer Skansen til.

ÅPEN FOR ALLE GODE FORSLAG

Høyres gruppeleder mener også at en Bybane mot Vetrlidlallmenningen vil kunne gjøre det enklere å garantere for bilfrihet i denne delen av sentrum, og sier at han ikke vil avvise noe av de eventuelle tankene som kommer fra byrådet nå.

– Jeg er åpen for alle gode, og bedre forslag, enn de vi har i dag, hvis de finnes, sier han.